Številka: 00104-253/2019/4

Datum: 19. 9. 2019

**Odgovor na poslansko vprašanje dr. Franca Trčka v zvezi z zmanjševanjem deleža sredstev (so)financiranja izgradnje nujno potrebne regionalne infrastrukture**

Poslanec Državnega zbora Republike Slovenije dr. Franc Trček je preko predsednika Državnega zbora Republike Slovenije Vladi Republike Slovenije posredoval poslansko vprašanje v zvezi z zmanjševanjem deleža sredstev (so)financiranja izgradnje nujno potrebne regionalne infrastrukture.

Poslanec v poslanskem vprašanju navaja, da predvideni proračun za naslednji dve leti zmanjšuje delež sredstev (so)financiranja izgradnje nujno potrebne regionalne infrastrukture, kar pomeni poglabljanje delitve, pri čemer bo po njegovem mnenju štajerski konec zopet prikrajšan. V zvezi s tem vlado sprašuje:

- Zakaj zmanjšuje nujno potrebna investicijska infrastrukturna sredstva?

- Kakšna bo dinamika financiranja in izgradnje nujno potrebne infrastrukture tako v Mestni občini Maribor kot v širši štajerski regiji?

Vlada Republike Slovenije v nadaljevanju podaja naslednji odgovor na poslansko vprašanje.

Vlada Republike Slovenije je za pripravo predloga proračunov za prihodnji dve leti sprejela razrez proračunskih izdatkov, v okviru katerega se morajo prednostno načrtovati pravice porabe za:

* izpolnitev vseh zakonskih obveznosti;
* obveznosti, ki zapadejo v plačilo v letu 2020 oziroma 2021;
* investicije, ki predstavljajo največji multiplikator za gospodarsko rast;
* projekte, ki so sofinancirani z EU sredstvi.

Načrtovanje dinamike odhodkov na projektih Direkcije RS za infrastrukturo (DRSI) poteka skladno z Metodologijo vrednotenja in razvrščanja projektov in Načrtom vlaganj v promet in prometno infrastrukturo za obdobje 2018–2023 (6-letnim drsnim planom) ter upoštevajoč proračunske omejitve (limite).

Na področju cestne infrastrukture se za izboljšanje prometne varnosti pripravlja dokumentacija za ureditev (semaforizacijo) križišča Maribor–Melje na regionalni cesti R3-709, odsek 8614 (Meljska cesta) od km 0,162 do km 0,248. Trenutno potekajo aktivnosti za pridobitev potrebnih zemljišč. Če bodo zemljišča pridobljena in zagotovljena potrebna finančna sredstva, bo letos pripravljen javni razpis za izvedbo del.

V okviru projekta Obnove vozišč državnih cest DRSI pripravlja dokumentacijo za preplastitev ceste G1-1, odsek 245 Ruta – Maribor od km 18+000 do km 20.400 na relaciji Kamnica- Maribor. V naslednjih mesecih je predvidena objava javnega razpisa, izvedba del je predvidena v začetku leta 2020 po uspešno zaključenem javnem razpisu. DRSI pripravlja tudi dokumentacijo za G1-1, odsek 245 Ruta – Maribor od km 10+050 do km 16.280 v skupni dolžini 6,230 km, od tega je 1,866 km na območju Mestne občine Maribor, pripravlja pa tudi projektno dokumentacijo za ureditev pločnikov in avtobusnih postajališč na območju Občine Selnica ob Dravi. Ker je odsek daljši, bo izvedba preplastitve mogoča po zagotovitvi zadostnega obsega proračunskih sredstev za izvedbo predmetnih del.

Na območju Mestne občine Maribor DRSI načrtuje naslednje večje projekte:

08-0066 OBVO Zahodna obvoznica Maribor:

Za 1. etapo Streliška cesta – Kardeljeva cesta (v dolžini 1,24 km) bodo predvidoma v prvi polovici leta 2020 pridobljena potrebna zemljišča in predložena vloga za izdajo gradbenega dovoljenja.

Za 2. etapo, ki poteka od Kardeljeve ceste do Tržaške ceste z izven nivojskim križanjem s Tržaško cesto in 3. etapo, ki poteka od Tržaške ceste do avtoceste s priključkom pri Rogoznici, se zaradi sprememb trase izdeluje idejna zasnova (IDZ) in idejni projekt (IDP) ter vzporedno tudi DPN za obe etapi. Predvidoma bo IDZ usklajena in izdelana do konca leta, IDP pa bo dokončan in predan v recenzijo v maju 2020, sledilo bo dokončanje izdelave DPN ter javna razgrnitev.

08-0067 NOVO Podaljšanje Ceste proletarskih brigad:

Glavna cesta G1-1/1633, od km 0,000, v dolžini 1,955 km: Cesta proletarskih brigad bo podaljšana za 1,955 km do priključka na državno cesto R2-435 Maribor-Ruše. Investicijski projekt predstavlja novo povezovalno dvopasovno cesto med Limbuško cesto in zahodno obvozno cesto v mestu Maribor. Izdelana je projektna dokumentacija PGD in PZI in izbran izvajalec del. Pogodbena vrednost del znaša 11,454 mio evrov, od tega znaša delež DRSI 6,881 mio evrov, delež Mestne občine Maribor pa 4,573 mio evrov z vključenim DDV. Na UE Maribor je v teku postopek za izdajo delnega gradbenega dovoljenja za odsek dolžine 717 m, za katerega je pridobljena večina potrebnih zemljišč. Aktivnosti za pridobitev manjkajočih petih zemljišč potekajo.

08-0068 REKO Bresternica – Jurij:

Za cesto RT-937/8710 v dolžini 1,7 km, je izdelana projektna dokumentacija PZI v postopku recenzije. Po zaključku recenzije sledi sklenitev sofinancerskega sporazuma, izdelava parcelacijskega načrta ter odkupi potrebnih zemljišč. Predvidoma bodo aktivnosti zaključene v prvi polovici leta 2020.

17-0062 URED skozi Malečnik:

Za cesto R3-709/8615, od km 0+850 do km 2+360 v dolžini 1,510 km se izdeluje projekt PZI ureditve ceste R3-709/8615 skozi Malečnik. Projektna dokumentacija bo oddana v oktobru 2019, sledi recenzija, izdelava sofinancerskega sporazuma, parcelacijski načrt z odkupi zemljišč in izvedba gradbenih del.

Na področju javne železniške infrastrukture je na območju Mestne občine Maribor ob izvedbi nadgradnje železniške proge Maribor–Šentilj–d.m., za katero je v teku postopek izbire izvajalca (ocenjena vrednost investicije znaša 253,7 mio evrov, predvideno pa je tudi sofinanciranje z evropskimi sredstvi v okviru kohezijskega sklada v višini 101 mio evrov) in gradnji podvoza na Ljubljanski ulici v teku tudi gradnja protihrupnih ograj ob železniški progi ob nasipni ulici v Mariboru, kjer je predvidena postavitev obojestranske protihrupne ograje dolžine 107 m na območju nadvoza železniške proge ob Nasipni ulici v Mariboru. Dela bodo zaključena v jeseni letos.

Dela za izgradnjo podvoza na Ljubljanski ulici v Mariboru so v polnem teku, trenutno se izvajajo podporni zidovi konstrukcije,  zgornje plošče podvoza, izvaja se krožišče na križišču Ljubljanske ulice z Ulico Moše Pijade in Masarykovo ulico. Prav tako je izvedeno krožišče na križišču Ljubljanske  ulice z Jezdarsko ulico. Vsa dela bodo predvidoma zaključena v pogodbenem roku konec meseca novembra 2019, takrat bo skozi nov podvoz tudi stekel promet.

Z glavnimi deli na ŽP Maribor se je pričelo konec maja, po zaključku glavnih gradbenih del na ŽP Tezno. Rok za dokončanje vseh del na ŽP Maribor je konec oktobra 2020. Ocenjena vrednost nadgradnje ŽP Maribor znaša cca. 40 mio evrov z DDV.

Predvidena je tudi izgradnja novega podvoza Ledina, saj obstoječi podvoz nima ustreznih elementov za izvajanje prometa. Investicijska in projektna dokumentacija bo izdelana do konca tega oz. v začetku prihodnjega leta. V kolikor bodo zagotovljena sredstva bo javni razpis za izvedbo gradbenih del objavljen po pridobljenem pravnomočnem gradbenem dovoljenju, predvidoma v drugi polovici leta 2020. Investicijo bosta sofinancirali DRSI in Mestna občina Maribor.